CELEX: 32007D0307
Language: el
Date: 2007-04-25 00:00:00
Title: 2007/307/ΕΚ: Απόφαση της Επιτροπής, της 25ης Απριλίου 2007 , σχετικά με την απόσυρση από την αγορά της ελαιοκράμβης Topas 19/2 (ACS-BNØØ7-1) και των παραγώγων της [κοινοποιηθείσα υπό τον αριθμό Ε(2007) 1809]

5.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 117/23
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 25ης Απριλίου 2007
   σχετικά με την απόσυρση από την αγορά της ελαιοκράμβης Topas 19/2 (ACS-BNØØ7-1) και των παραγώγων της
   [κοινοποιηθείσα υπό τον αριθμό Ε(2007) 1809]
   (Το κείμενο στη γερμανική γλώσσα είναι το μόνο αυθεντικό)
   (2007/307/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (1), και ιδίως το άρθρο 8 παράγραφος 6 και το άρθρο 20 παράγραφος 6,
   Εκτιμώντας τα ακόλουθα:
   
               (1)
            
            
               Οι σπόροι ελαιοκράμβης (Brassica napus L. spp. oleifera) που προέρχονται από παραδοσιακές διασταυρώσεις μεταξύ μη γενετικώς τροποποιημένης ελαιοκράμβης και μιας σειράς προερχόμενης από τη μεταβολή του γενετικού υλικού Topas 19/2 (ACS-BNØØ7-1), έλαβαν έγκριση δυνάμει της οδηγίας 90/220/ΕΟΚ του Συμβουλίου, της 23ης Απριλίου 1990, για τη σκόπιμη ελευθέρωση γενετικώς τροποποιημένων οργανισμών στο περιβάλλον (2), με την απόφαση 98/291/ΕΚ της Επιτροπής, της 22ας Απριλίου 1998, για τη διάθεση στην αγορά γενετικώς τροποποιημένης ελαιοκράμβης (Brassica napus L. ssp. oleifera) σύμφωνα με την οδηγία 90/220/ΕΟΚ του Συμβουλίου (3) για το χειρισμό στο περιβάλλον κατά την εισαγωγή, πριν και κατά την αποθήκευση και την επεξεργασία. Η οδηγία 90/220/ΕΟΚ αναδιατυπώθηκε και καταργήθηκε με την οδηγία 2001/18/ΕΚ.
            
         
               (2)
            
            
               Η έγκριση βασίστηκε στη γνώμη της 10ης Φεβρουαρίου 1998 της επιστημονικής επιτροπής φυτών που συστάθηκε με την απόφαση 97/579/ΕΚ της Επιτροπής (4).
            
         
               (3)
            
            
               Το επεξεργασμένο έλαιο από σπόρους ελαιοκράμβης ACS-BNØØ7-1 και όλες οι συμβατικές διασταυρώσεις διατέθηκαν στην αγορά δυνάμει του άρθρου 5 του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (5).
            
         
               (4)
            
            
               Η ελαιοκράμβη ACS-BNØØ7-1 και τα παράγωγά της κοινοποιήθηκαν στη συνέχεια από την Bayer CropScience AG (εφεξής «ο κοινοποιών») ως υφιστάμενα προϊόντα δυνάμει του άρθρου 8 παράγραφος 1 στοιχείο α) και του άρθρου 20 παράγραφος 1 του κανονισμού (ΕΚ) αριθ. 1829/2003 (εφεξής «ο κανονισμός») και καταχωρίσθηκαν στο κοινοτικό μητρώο γενετικώς τροποποιημένων τροφίμων και ζωοτροφών. Το πεδίο εφαρμογής της κοινοποίησης κάλυπτε τα τρόφιμα (επεξεργασμένο έλαιο) που παράγονται από σπόρους ελαιοκράμβης ACS-BNØØ7-1 και όλες τις συμβατικές διασταυρώσεις, καθώς και τις ζωοτροφές που περιέχουν ή αποτελούνται ή παράγονται από ελαιοκράμβη ACS-BNØØ7-1 για τη διάθεση του προϊόντος στην αγορά ή για τη διακίνησή του στο περιβάλλον κατά την εισαγωγή, πριν και κατά την αποθήκευση και την επεξεργασία.
            
         
               (5)
            
            
               Ο κοινοποιών την ελαιοκράμβη ACS-BNØØ7-1, με επιστολή του προς την Επιτροπή στις 15 Νοεμβρίου 2005, ανέφερε ότι οι ποικιλίες που περιέχουν το εν λόγω συμβάν δεν διατίθενται πλέον προς πώληση σε παγκόσμιο επίπεδο και ότι όλα τα αποθέματα των εν λόγω σπόρων αποσύρθηκαν και καταστράφηκαν μετά την περίοδο πωλήσεων του 2003.
            
         
               (6)
            
            
               Επιπλέον, ο κοινοποιών ανέφερε στην Επιτροπή ότι δεν προτίθεται να υποβάλει αίτηση για την ανανέωση της έγκρισης της ελαιοκράμβης ACS-BNØØ7-1 δυνάμει του κανονισμού σύμφωνα με το άρθρο 8 παράγραφος 4 πρώτο εδάφιο, το άρθρο 11, το άρθρο 20 παράγραφος 4 και το άρθρο 23 αντίστοιχα. Συνεπώς η ελαιοκράμβη ACS-BNØØ7-1 και τα παράγωγα προϊόντα της δεν μπορούν να τεθούν σε κυκλοφορία στην Κοινότητα μετά τις 18 Απριλίου 2007.
            
         
               (7)
            
            
               Δεν απαιτούνται μέτρα για τη διασφάλιση της αποτελεσματικής απόσυρσης από την αγορά σπόρων ελαιοκράμβης ACS-BNØØ7-1 με σκοπό την καλλιέργεια, επειδή οι εν λόγω σπόροι δεν μπορούσαν ποτέ να τεθούν νόμιμα στην κοινοτική αγορά. Καθώς ο κοινοποιών σταμάτησε τις πωλήσεις σπόρων ελαιοκράμβης ACS-BNØØ7-1 μετά την περίοδο φύτευσης 2003, τα αποθέματα προϊόντων από ελαιοκράμβη ACS-BNØØ7-1 εξαντλήθηκαν και δεν αναμένεται να κυκλοφορούν στην αγορά μετά τις 18 Απριλίου 2007. Ωστόσο, είναι πιθανό να εξακολουθήσουν να υπάρχουν ελάχιστα ίχνη ελαιοκράμβης ACS-BNØØ7-1 σε προϊόντα τροφίμων ή ζωοτροφών για ορισμένο χρονικό διάστημα.
            
         
               (8)
            
            
               Για λόγους ασφάλειας δικαίου, είναι επομένως απαραίτητη η πρόβλεψη μεταβατικής περιόδου κατά τη διάρκεια της οποίας τα προϊόντα τροφίμων ή ζωοτροφών ενδέχεται να περιέχουν αυτό το υλικό χωρίς η παρουσία του να συνιστά παραβίαση του άρθρου 4 παράγραφος 2 και του άρθρου 16 παράγραφος 2 του κανονισμού, εφόσον είναι τυχαία ή τεχνικώς αναπόφευκτη.
            
         
               (9)
            
            
               Κατά τον υπολογισμό του επιπέδου ανοχής και του χρονικού διαστήματος, πρέπει να λαμβάνεται υπόψη ο χρόνος που απαιτείται έως ότου η αποτελεσματική απόσυρση των σπόρων από την αγορά παράγει τα αποτελέσματά της σε ολόκληρη την αλυσίδα τροφίμων και ζωοτροφών. Σε κάθε περίπτωση, το επίπεδο ανοχής πρέπει να μην υπερβαίνει το όριο επισήμανσης και ιχνηλασιμότητας, ύψους 0,9 %, που προβλέπεται στον κανονισμό για την τυχαία ή τεχνικώς αναπόφευκτη παρουσία γενετικώς τροποποιημένου υλικού σε τρόφιμα και ζωοτροφές.
            
         
               (10)
            
            
               Οι καταχωρίσεις στο κοινοτικό μητρώο γενετικώς τροποποιημένων τροφών και ζωοτροφών, όπως προβλέπεται στο άρθρο 28 του κανονισμού, σχετικά με την ελαιοκράμβη ACS-BNØØ7-1, πρέπει να τροποποιηθούν προκειμένου να ληφθεί υπόψη η παρούσα απόφαση.
            
         
               (11)
            
            
               Ζητήθηκε η γνώμη του κοινοποιούντος για τα μέτρα που προβλέπονται στην παρούσα απόφαση.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται η παρουσία υλικού που περιέχει, αποτελείται ή παράγεται από ελαιοκράμβη ACS-BNØØ7-1 σε τρόφιμα και ζωοτροφές που κοινοποιήθηκαν δυνάμει του άρθρου 8 παράγραφος 1 στοιχείο α) και του άρθρου 20 παράγραφος 1 του κανονισμού για διάστημα έως πέντε έτη μετά την ημερομηνία κοινοποίησης της παρούσας απόφασης:
   
               α)
            
            
               υπό την προϋπόθεση ότι η παρουσία αυτή είναι τυχαία ή τεχνικώς αναπόφευκτη· και
            
         
               β)
            
            
               σε ποσοστό όχι μεγαλύτερο από 0,9 %.
            
         Άρθρο 2
   Οι καταχωρίσεις στο κοινοτικό μητρώο γενετικώς τροποποιημένων τροφών και ζωοτροφών, όπως προβλέπεται στο άρθρο 28 του κανονισμού, σχετικά με την ελαιοκράμβη ACS-BNØØ7-1 πρέπει να τροποποιηθούν προκειμένου να ληφθεί υπόψη η παρούσα απόφαση.
   Άρθρο 3
   Η παρούσα απόφαση απευθύνεται στην εταιρεία Bayer CropScience AG, Alfred-Nobel-Str. 50, D-40789 Monheim am Rhein, Germany.
   
      Βρυξέλλες, 25 Απριλίου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 268 της 18.10.2003, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1981/2006 της Επιτροπής (ΕΕ L 368 της 23.12.2006, σ. 99).
   
      (2)  ΕΕ L 117 της 8.5.1990, σ. 15. Οδηγία που καταργήθηκε με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου (ΕΕ L 106 της 17.4.2001, σ. 1).
   
      (3)  ΕΕ L 131 της 5.5.1998, σ. 26.
   
      (4)  ΕΕ L 237 της 28.8.1997, σ. 18.
   
      (5)  ΕΕ L 43 της 14.2.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1882/2003 (ΕΕ L 284 της 31.10.2003, σ. 1).